Прва Литванска Совјетска Социјалистичка Република била је прокламована 16. децембра 1918. године, од стране прелазне револуционарне владе Литваније, чији су чланови сви били у Комунистичкој партији Литваније. Литванску ССР су подуприле јединице Црвене армије, али њена влада није успела да добије тако широку подршку међу народом попут Већа Литваније, које је после постало једина легитимна влада Литваније. Два месеца касније, 27. фебруара 1919. године, Литванска ССР је здружена с ССР Белорусијом, након чега је проглашена Литванско-Белоруска ССР. Ова совјетска република трајала је до 25. августа 1919. године. Руска СФСР званично је признала постојање независне Литваније 12. јула 1920. године, Совјетско-литванским миром, окончавши тиме постојање совјетске републике, које је требало да буде формирана на њеној територији. Наводно је само избијање Пољско-совјетског рата спречило Црвену армију да освоји Литванију и поновно успостави совјетску републику.